10/05/2012 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Axudas para estudos do persoal ao servizo desta Deputación Provincial da Coruña para o curso académico 2011-2012

ANUNCIO A Presidencia desta Corporación, con data de hoxe e á vista das propostas das comisións mixtas de seguimento do acordo negociado de funcionarios e do convenio colectivo do persoal laboral e dos informes dos servizos de planificación e xestión de recursos humanos e fiscalización, resolveu aprobar a convocatoria de axudas para estudos do persoal de acordo coas bases que se indican de seguido: As axudas para estudos do persoal ao servizo desta Deputación Provincial da Coruña para o curso académico 2011 - 2012, rexeranse polas seguintes bases: 1.–Beneficiarios. Poderán solicitar as axudas económicas para estudos obxecto da presente convocatoria todo o persoal funcionario de carreira en propiedade, persoal laboral fixo, e persoal temporal (funcionariado interino, persoal laboral temporal e persoal eventual cun ano de servizos prestados de forma ininterrompida dende o seu nomeamento até a data da convocatoria), e que estean en servizo activo nesta Excma. Deputación provincial na data na que finalice o prazo de presentación de solicitudes desta convocatoria. O persoal xubilado ou pensionista e orfos/as deste persoal terán igual dereito.2.–Alcance. As axudas obxecto da presente convocatoria van destinadas aos seguintes estudos: – Garderías infantís. – Educación infantil e primaria. – Educación secundaria: ESO, Bacharelato e Formación Profesional ciclos de grao medio. – Graduado en ESO (ou equivalente). – Acceso á Universidade. – Formación profesional ciclos de grao superior. – Educación universitaria: estudos medios, superiores e doutoramento. – Educación especial: procederá no caso de que o alumnado para o que se solicite reciba unha educación especial con motivo de incapacidade física ou psíquica ou que teña acreditada unha minusvalía con certificación oficial. Non se aboarán estudos con titulacións non homologadas oficialmente nin másters ou cursos de postgrao, agás os estudos de máster universitarios oficiais orientados a especialización académica ou profesional ou ben a promover a iniciación en tarefas investigadoras (1 ou 2 cursos académicos) conforme o sinalado no Real decreto 1393/2007 e demais lexislación vixente. Soamente se aboarán taxas de cursos de universidade que convaliden créditos das carreiras que estudien os alumnos e que estean directamente relacionados. Tendo en conta o novo mapa de titulacións xurdido tras a aplicación do chamado “Plan Bolonia” que inclúe a homologación de 138 novas titulacións así como un novo modelo de formación por “graos” tomarase como referencia o establecido na lexislación reguladora deste proceso.3.–Consignación. Do importe total consignado no orzamento xeral da Corporación para o exercicio 2012 no capítulo correspondente a “Acción social en favor do persoal funcionario e laboral” na aplicación orzamentaria 0203/221A/162.04 destinaranse para as axudas de estudos 322.700 euros. No caso de exisitir economía na cantidade destinada a axuda para a adquisición de vivenda habitual do persoal funcionario e laboral fixo, poderase destinar ao pagamento das axudas para estudos, se unha vez aplicadas as bases 7.ª e 8.ª da presente convocatoria fose preciso.4.–Condicións xerais. Son condicións xerais para obter a axuda á que se refire esta convocatoria, e pola seguinte orde de preferencia: a) Que o alumno ou alumna sexa fillo/a ou persoa a cargo do funcionario de carreira, persoal laboral fixo ou persoal temporal cos requisitos sinalados anteriormente, que presten servizos nesta Excma. Deputación. b) Que o alumnado sexa funcionariado de carreira, persoal laboral fixo ou persoal laboral temporal cos requisitos sinalados anteriormente, que presten servizos nesta Excma. Deputación. c) Que o alumnado para o que se solicite a axuda sexa cónxuxe ou parella de feito (sempre que non teña ningún tipo de ingresos, e que non perciba ningunha axuda para a mesma fin) de funcionariado de carreira, persoal laboral fixo ou persoal temporal cos requisitos sinalados anteriormente, que presten servizos nesta Excma. Deputación. d) Non percibir outra bolsa que supoña axuda económica, baixo ningún concepto para a mesma ou análoga finalidade académica. e) Posuír o alumnado a idoneidade académica suficiente expresada no feito de non repetir curso, aínda que sexan outros estudos ou carreira distinta, coa excepción dos estudos de primaria e ESO nos que poden pasar de curso sen superar o anterior e nos supostos de acceso ós ciclos formativos de Formación Profesional. No caso de estudos medios e universitarios nos que se lle permite ao alumnado a posibilidade de matricularse por disciplinas soltas, entenderase referida a repetición ás disciplinas das que se matriculara en cursos anteriores. No graduado en ESO para adultos aboaranse un máximo de tres cursos. f) Pola limitación orzamentaria existente non se aboará segunda carreira en ningún caso; agás ás persoas que posúan diplomatura universitaria que desexen conseguir estudos de licenciatura ou grado universitario, ás que se lles aboarán soamente os dous últimos cursos da mesma carreira ou doutra distinta. A estes efectos entendese carreira única a de unha ou varias titulacións. g) A bolsa de gardería concederase só até os dous anos (inclusive) e deberase facer constar na solicitude a data de nacemento. Neste apartado será de aplicación a vixente normativa reguladora da admisión nos estudos de educación infantil. h) Nos estudos universitarios terán dereito a percibir a axuda pola residencia as persoas solicitantes que teñan que residir fóra do domicilio habitual obrigatoriamente por motivo de estudos (por non ter praza na localidade onde reside ou por non haber esa carreira). Xustificarase documentalmente con certificado de residencia universitaria, contrato de alugamento ou recibos xustificativos do aboamento da residencia durante o curso escolar obxecto da convocatoria a nome da persoa solicitante ou do alumnado. A residencia aboarase dunha soa vez por curso, aínda que se matriculen de disciplinas soltas e non volverá a pagarse até que se matricule doutro curso distinto. i) A axuda por desprazamento diario fóra do domicilio procederá só no caso de que este sexa efectivo, e que supere a distancia mínima de 20 km entre o domicilio e o centro de estudos. Poderá solicitarse no caso de estudos de Bacharelato, ciclos formativos de grao medio e superior e estudos universitarios, que non poidan cursarse na localidade de residencia do alumnado. Deben reunir os mesmos requisitos sinalados na base 4. h) respecto da residencia.5.–Solicitudes. As instancias coa documentación sinalada deberán de ter entrada no Rexistro Xeral da Deputación no prazo dun mes, contado dende o día seguinte ao da publicación desta convocatoria no BOP, segundo a regulamentación vixente na Lei de procedemento administrativo. No caso daqueles solicitantes que non presenten a documentación completa no prazo de dez días posteriores, conforme ao estabelecido na lexislación vixente, ou xustifiquen documentalmente a imposibilidade de presentala dentro dos prazos sinalados, seralles desestimada a súa solicitude. Serán denegadas as solicitudes no caso de non as poder tramitar por causas imputábeis aos solicitantes.6.–Documentación. A petición formularase inescusabelmente, no modelo oficial que facilitará o Rexistro Xeral. O feito de presentar a solicitude entraña a aceptación de todas e cada unha das condicións da convocatoria. Sen prexuízo dos datos consignados, achegaranse a esta, inescusabelmente, os seguintes documentos: a) Fotocopia completa e compulsada da última declaración da renda de cada un dos membros da unidade familiar referida ao exercicio inmediato anterior do ano da convocatoria. No caso de existir declaracións complementarias deberán achegarse. No caso de non estar obrigado o solicitante ou algún dos membros da unidade familiar a presentar tal declaración, presentarase certificación expedida pola Axencia Tributaria na que consten detallados os ingresos e as retencións percibidas nese exercicio fiscal e tamén certificación da empresa ou centro de traballo onde se fagan constar os ingresos percibidos, retencións de IRPF practicadas e cotizacións á Seguridade Social. No caso de que o solicitante ou algún dos membros da unidade familiar non percibisen ingresos nese período presentarase unha certificación expedida pola Axencia Tributaria acreditativa desa circunstancia. Ademais, no suposto de parellas de feito deberá presentarse xustificante da inscrición nalgún dos rexistros de parellas existentes nas comunidades autónomas ou concellos do lugar de residencia ou ben a formalización de documento público no que conste a constitución da dita parella a primeira vez que se solicite a axuda. b) Para garderías, educación infantil e educación primaria, entregarase a certificación acreditativa de teren a matrícula realizada no curso para o que se solicita a axuda. No caso de que se solicite axuda de gardería e o fillo/a non apareza relacionado na declaración da renda como membro da unidade familiar, presentarase documento acreditativo do nacemento (libro de familia ou certificación de nacemento). c) Para educación secundaria, Formación Profesional e acceso á Universidade, entregarase: ou ben a certificación acreditativa de estar matriculado do curso para o que se solicita a axuda e de ter superado o curso anterior (agás nos estudos nos que se pode pasar de curso sen superar o anterior); ou ben os documentos de liquidación de taxas de matrícula e certificación de notas do curso anterior. d) Estudos universitarios: fotocopia compulsada do documento de liquidación de taxas de matrícula correspondente ao curso para o que se solicita a axuda, así como do documento no que figuran relacionadas as disciplinas ou os créditos obrigatorios do curso en cada caso. Tamén deberán presentar a información do expediente académico que comprenda as materias cursadas dende que se iniciaron eses estudos ata o curso actual. Naqueles supostos en que se aprecien discrepancias entre o contido do expediente, a solicitude de matrícula e os antecedentes que constan no Servizo de Recursos Humanos, poderá esixirse unha certificación académica orixinal da universidade. Non se admitirán papeletas das materias. e) Para o doutoramento ou mestrados universitarios: fotocopia compulsada do documento de liquidación de taxas de matrícula correspondente ao curso para o que se solicita a axuda e información do expediente académico que comprenda as materias cursadas dende que se iniciaron eses estudos ata o curso actual f) Para educación especial, certificación acreditativa de estar matriculado nun centro durante o curso e ademais o certificado oficial que acredite a minusvalía, que só no caso de ser temporal a minusvalía terá que ser actualizado. g) Todos os membros da unidade familiar que realicen traballos por conta allea, deberán presentar a certificación negativa do seu centro de traballo ou empresa acreditativa de que non reciben outra axuda ou subvención para a mesma fin. h) A axuda por libros e material soamente se aboará nos estudos universitarios sendo preciso xustificar o desembolso efectuado coa correspondente factura e cubrir o impreso que se achega coa solicitude onde figurará o titular do dereito, alumnado, curso e importe correspondente a cada alumno/a, que deberá coincidir co das facturas que se presentan. En material informático soamente se aboarán consumibles, non se aboarán equipos, periféricos, compoñentes, CD, DVD, nin calquera outro dispositivo de memoria ou almacenamento de datos, nin tampouco a adquisición de software.7.–Tramitación. Correspóndelles ás comisións mixtas de interpretación, estudo e seguimento do acordo negociado de funcionarios e do convenio colectivo do persoal laboral, a tramitación, estudo, interpretación, e resolución de dúbidas de feito ou de dereito das solicitudes presentadas; así como elevar a proposta de concesión das axudas económicas a que se refire esta convocatoria á Presidencia da Corporación, que as concederá por resolución. As comisións mixtas resérvanse o dereito de solicitarlles aos peticionarios todos os documentos necesarios para a análise e estudo das subvencións co fin de comprobar a veracidade dos documentos entregados, sendo causa de exclusión da axuda a presentación das solicitudes fóra de prazo, as que conteñan falsidade ou ocultación de datos en calquera das circunstancias incluídas na solicitude ou na documentación que acompañan e que resultaran determinantes para a concesión de axudas e fixación da contía.8.–Contía das axudas. a) Garderías infantís: 566 euros. b) Educación infantil e educación primaria: 412 euros. c) Educación secundaria obrigatoria, Bacharelato, Formación Profesional ciclos de grao medio e acceso á Universidade: 515 euros. d) Formación Profesional ciclos de grao superior: 765 euros. e) Estudos universitarios: medios, superiores e doutoramento: 1) Matrícula: importe variábel en función das taxas aboadas, co tope máximo das que, para carreira similar fixe a universidade pública.2) Libros e material: tras a xustificación documental previa até un máximo de 530 euros agás no doutoramento que non se aboan.3) Residencia fóra do domicilio: 2.142 euros.4) A axuda para desprazamento diario fóra do domicilio: Procederá nos supostos sinalados na Base 4.ª apartado i) conforme se detalla: – De 21 a 30 km: 417 euros. – De 31 a 40 km: 617 euros. – De 41 a 50 km: 817 euros. – De 51 a 60 km: 1.017 euros. – Máis de 61 km: 1.217 euros. f) Educación especial: 2.369 euros.9.–Porcentaxes. Os solicitantes que cumpran estas condicións xerais poderán percibir a axuda nas contías establecidas no punto 7 (contía das axudas). Non obstante, de non chegar a consignación orzamentaria estabelecida concederanse as axudas atendendo ás seguintes porcentaxes: a) Unidades familiares con ingresos netos por membro da unidade familiar e ano de até 9.182,66 euros percibirán a axuda ao 100%. b) Unidades familiares con ingresos netos por membro da unidade familiar e ano dende 9.182,67 euros a 11.091,45 euros, percibirán a axuda ao 75%. c) Unidades familiares con ingresos netos por membro da unidade familiar e ano dende 11.091,46 euros a 13.395,89 euros, percibirán a axuda ao 50%. d) Unidades familiares con ingresos netos por membro da unidade familiar e ano que superen 13.395,90 euros, percibirán a axuda ao 25%. Para estes efectos a unidade familiar determinarase conforme o sinalado no art.82 da Lei 35/2006 de 28 de no-vembro do IRPF e por ingresos familiares netos os que figuren como base liquidable xeral na declaración do imposto sobre a renda das persoas físicas correspondente ao último exercicio. No caso daqueles solicitantes que non tiveran a obriga de presentar a citada declaración percibirán as axudas ao 100% e no caso de que un dos membros da unidade familiar presente a declaración e outro non, practicaráselle de oficio unha estimación de base liquidable segundo os criterios que para a obtención desta establece a vixente lexislación do imposto sobre a renda cos datos das certificacións expedidas pola Axencia Tributaria. Se unha vez aplicadas estas porcentaxes sobra ou falta remanente, repartirase ou deducirase proporcionalmente entre os solicitantes de axudas, non podendo superar o 100% de cada contía.10.–Disposición final. O xeito de presentar a solicitude implica directamente a aceptación das bases coas súas condicións e requisitos máis a autorización expresa á Deputación para pedir, no nome do solicitante, os documentos e certificados que sexan precisos segundo as bases da convocatoria. A Coruña, 7 de maio de 2012. O PRESIDENTE O SECRETARIO Diego Calvo Pouso José Luis Almau Supervía